**Maropitant** (kaubamärk: Cerenia®) on ravim koertele ja kassidele oksendamise ennetamiseks ja raviks ning merehaigusest tingitud iivelduse ärahoidmiseks. Ravimi on välja töötanud ravimifirma Zoetis.  Maropitanti keemiline valem on {\displaystyle {\ce {C32H40N2O}}}.

Kasutamine
----------

Maropitant on saadaval nii süstitava lahusena kui ka tablettidena. Maropitant sobib eri põhjustel ilmnenud oksendamise raviks. Põhjusteks võivad olla näiteks keemiaravi, merehaigus ja narkoosijärgne iiveldus. Merehaiguse leevendamiseks kasutamisel võivad säilida iiveldusele viitavad sümptomid, näiteks suur ilavool ja letargia (jõuetus, unisus). Maropitanti kasutatakse ka oksendamise ja iivelduse ennetamiseks.  Süstitava lahuse doos on 1 mg/kg ning tablettide puhul on doosiks 2 mg/kg. Süstitavat lahust ei tohiks manustada loomale kauem kui 5 päeva järjest ning tablette võib manustada kuni 2 nädalat järjest. Maropitant mõjutab ajus asuvat NK-1 retseptorit, pärssides P-aine sidumist kesknärvisüsteemis. P-ainet peetakse peamiseks oksendamisega seotud vaheaineks närvisüsteemis.  Maropitant ei toimi rahustina.

Vastunäidustused
----------------

Vastunäidustusi sel ravimil pole, kuigi maropitanti ohutus pole veel teatud juhtudel tõestatud. Näiteks pole soovitatud maropitanti manustada alla 16 nädala vanustele koertele. Samuti pole kindel maropitanti mõju tiinetele ja imetavatele koertele. Kuna maropitanti metaboliseeritakse neerudes, siis ei ole soovitatav anda ravimit neerupuudulikkusega koertele. Ettevaatlik tuleb olla maropitanti kasutamisel loomadel, kellel esineb südameprobleeme või kellele manustatakse kaltsiumikanali blokaatoreid (alandavad vererõhku), sest maropitant omab afiinsust kaltsiumi ja kaaliumi ioonkanalite suhtes.

Kasutamine kassidel
-------------------

Maropitant (Cerenia) töötati algselt välja ravimaks iiveldust koertel. 2012. aastal sai maropitant heakskiidu kassidel kasutamiseks Ameerika Ühendriikide Toidu- ja ravimiametilt (FDA – Food and Drug administration).  Ravimil on sama toime ka kassidele ning see ei oma kliiniliselt olulisi kõrvaltoimeid. Uuringus selgus, et maropitant vähendab kassidel ka merehaigusest tingitud oksendamist.  Ka kassidel on mõeldud ravim nii oksendamise ja iivelduse raviks kui ka ennetamiseks.

Kõrvaltoimed
------------

Maropitanti (Cerenia) kõrvaltoimed ei ole sagedased. Osadel loomadel võib tekkida kõhulahtisus, rohke süljeeritus, isutus ja oksendamine. Oksendamine pärast ravimi manustamist võib olla tingitud selle mõjust seedesüsteemile. Seetõttu on soovitatav anda koerale enne tableti andmist väike maius ning vältida tableti andmist täiesti tühja kõhuga. Samas ei tohiks tabletti toidu sisse peita, sest see võib aeglustada tableti lahustumist ning see muudab ka toime algust.

Viited
------

1. ↑  "Cerenia (maropitant citrate. Tablets and injection." Zoetis. 2019.
2. ↑  "Maropitant". *PubChem*. 16.11.2019. Vaadatud 18.11.2019.
3. 1 2 3 4  "Cerenia 10 mg/ml inj 20 ml N1." Dimedium. 2016.
4. ↑  Vail D.M. Rodabaugh H.S. Conder G. A. Boucher J.F. Mathur S. 2007. "Efficacy of injectable maropitant (Cerenia™) in a randomized clinical trial for prevention and treatment of cisplatin‐induced emesis in dogs presented as veterinary patients". Veterinary and Comparative Oncology. Vol 5, issue 1, pp. 38-46. Available at .
5. ↑  "Contra-indications, warnings, etc." National Office of Animal Health. 2017.
6. ↑  Riviere J.E. Papich M.G. 2017. Veterinary Pharmacology and Therapeutics. John Wiley & Sons. p. 2828. ISBN 978-1-118-85588-1.
7. ↑  Hickman M.A. Cox S.R. Mahabir S. Miskell C. Lin J. Bunger A. McCall R.B. "Safety, pharmacokinetics and use of the novel NK‐1 receptor antagonist maropitant (CereniaTM) for the prevention of emesis and motion sickness in cats". Journal of Veterinary Phramacology and Therapeutics. Vol 31, issue 3, pp. 220-229. Available at .